b'\n_START_ARTICLE_\nGordes\n_START_PARAGRAPH_\nGordes je vas v Franciji, ki le\xc5\xbei v departmaju Vaucluse na robu plo\xc5\xa1\xc4\x8dadi Plateau de Vaucluse na severni strani pogorja Luberona. Gordes, je 38 km oddaljen od Avignona in 87 km od Marseilla v sose\xc5\xa1\xc4\x8dini ima zelo znane vasi Venasque na severu, Roussillon na vzhodu, Oppede-le-Vieux na jugu. Strmi terasasti Gordes, ki se slikovito stiska ob gri\xc4\x8d, ima uli\xc4\x8dice polne arkad in renesan\xc4\x8dni dvorec iz 16. stoletja.\n_START_SECTION_\nZgodovina\n_START_PARAGRAPH_\nKraj je imel v preteklosti velik strate\xc5\xa1ki pomen, saj mu njegova lega omogo\xc4\x8da pregled nad dolino in nadzor nad dostopom do mesta Cavaillon, sede\xc5\xbea istoimenskega kantona. Naseljen je bil \xc5\xbee v prazgodovini. V rimskem obdobju je bil opidum (latinsko: oppidum, mn. oppida), veliko utrjeno naselje iz \xc5\xbeelezne dobe. Grad, ki dominira nad vasjo je bil zgrajen \xc5\xbee v 11. stoletju. Sprva je bil le obrambni stolp , bil kasneje poru\xc5\xa1en in ve\xc4\x8dkrat prezidan, leta 1525 obnovljen in posodobljen v razko\xc5\xa1en renesan\xc4\x8dni grad v katerem so 700 let gospodovali fevdalni gospodje. V \xc4\x8dasu verskih vojn je bil Gordes mo\xc4\x8dno utrjeno naselje. Svoje prebivalce je \xc5\xa1\xc4\x8ditil pred \xc5\xa1tevilnimi voja\xc5\xa1kimi vpadi in gro\xc5\xbenjami. V delu gradu je od leta 1996 mo\xc5\xbeen obisk muzeja flamskega slikarja in krajana Gordesa Pol Mare._NEWLINE_Med drugo svetovno vojno je bil tu mo\xc4\x8dan center upora proti okupatorju. Kraj je bil leta 1944 mo\xc4\x8dno bombardiran.\n_START_SECTION_\nZnamenitosti\n_START_PARAGRAPH_\nGordes je vpisan v seznam najlep\xc5\xa1ih vasi v Franciji, saj je z ustrezno obnovo ohranil podobo, ki jo je imel v 14. Stoletju. Arhitekturni znamenitosti naselja sta grad in cerkev Saint-Firmin. Skriti del naselja so podzemnimi prostori in kleti, ki so jih prebivalci kopali v porozni kamen. Tu so skladi\xc5\xa1\xc4\x8dili svoja \xc5\xbeivila, blago in \xc5\xbeivino ter v kriznih \xc4\x8dasih v njih tudi bivali. Del podzemnega labirinta je danes odprt tudi za ogled. V bli\xc5\xbeini je zanimiva vasica Lacoste, spremenjena v muzej na prostem in znameniti samostan Abbey de Senanque iz 12. Stoletja, ki velja za najlep\xc5\xa1i in naj\xc4\x8distej\xc5\xa1i primerek romanske religiozne arhitekture, kjer sredi samostanske zgradbe \xc5\xbedi mogo\xc4\x8dna cerkvena ladja, s polkro\xc5\xbeno apsido, \xc5\xa1tirioglatim zvonikom, vsa zgradba pa je pokrita s kamnom. Obdan z nasadi cveto\xc4\x8de sivke je postal pravi simbol lepot Provanse. Danes je Gordes bogat kraj v katerem so si \xc5\xa1tevilni poslovne\xc5\xbei in umetniki kupili rezidence. Sprehod po strmih in ozkih uli\xc4\x8dicah nas pelje do \xc5\xa1tevilnih umetni\xc5\xa1kih galerij in trgovinic z izdelki lokalnih obrtnikov. Na promenadi je iz razglednih to\xc4\x8dk \xc4\x8dudovit razgled na okoli\xc5\xa1ko pokrajino Luberon.'